khistorydata/jeongjo-sjw-relations huggingface dataset:
정조 5년 · 목
疏略曰。伏以若臣者。蔑學識無言議之一賤品也。今奉恩命。寧緩祗謝之義。而吹竿竽之愧。戒在僥濫。乞遞臣職。噫。凶逆未除。海島諸逆。罔知懲畏。以聖上至仁至慈。何負於渠輩。梟獍不悛。一至於此也。噫。小仁害義。細恩傷法。人心世道。自底不淑。似此變怪。求之古今。寧有是耶。殿下不亟斷鄭妻龜柱。釀出賊範賊吉。耽島餘孼。卽其技葉也。殿下不早誅國榮德相。馴致煥億煥程。湖獄群醜。卽其流泒也。如是而殿下忍不打破窩窟。但從枝葉而究覈之。若此不已。逆獄無時可已。伏願殿下。惕然而懼。亟正諸賊之罪。近因雷異之警。特降求助之音。於是乎任言責者。爭效衷悃。迭投章疏。其謨未必合採用。而下陳勉告之說。上嘉切實之論。誠正二字。曾不厭聞。憂愛一心。亦足可觀。不有仁愛之降災。安有聖明之求言。誠能一此心不懈。率此道以勉。則陳腐之談。可爲謇諤之直舌。惟殿下懋哉。批以。言甚簡當。予庸嘉乃。爾其勿辭。從速察職。
정조 5년 · 목
以林錫喆爲校理。尹長烈爲副校理。姜彝正爲修撰。尹文東爲槐山郡守。
정조 5년 · 강
以李頤祥爲校理。
정조 5년 · 목
敎曰。校理林錫喆受由在外云。原望筒勿施。前望單子入之。
정조 5년 · 강
命軍號。依騎堂書進例爲之。
정조 5년 · 목
敎曰。近來軍號之全用俗下例語。此亦弊風也。時體也。昨今兩騎堂之書進軍號。皆有識見。此乃舊例也。古法也。此後依此爲之事。分付該曹。
정조 5년 · 강
命訓鍊都監知彀官洪成龜論賞。
정조 5년 · 목
訓鍊都監啓言。知彀官洪成龜。火藥監造庫舍修補。竭誠監蕫。宜有論賞之典。請令該曹考例稟處。允之。敎以。近來切無此等草記。亦非申飭之本意。向因請賞之紛紜。雖有抑節之擧。而非謂永塞也。苟有實跡。請之何妨。此後照此知悉。
정조 5년 · 강
命罪人金愛。令地方官定配押送。
정조 5년 · 목
敎曰。罪人金愛。旣以取服。別無更問之端。而不可尋常處之。令地方官保授救療。定配所押送事回諭。
정조 5년 · 강
配金昌幼于瑞山郡。
정조 5년 · 목
義禁府啓言。時囚罪人金昌幼。杖八十收贖。告身盡行追奪。瑞山郡徒二年定配。請押送。允之。敎以。如有功議。各減一等。
정조 5년 · 강
召見講製試官沈念祖于誠正閣。
정조 5년 · 목
予命讀試券。念祖進講。予曰。此券頗善製矣。念祖曰。文法句節。頗得生新矣。考訖。予曰。抄啓文臣之逐朔講製。果有顯效矣。念祖曰。莫非自上勸課之效矣。予曰。講義之批評。自內閣召入諸講官。使之備見本草也。予曰。此榜正書時。與禮房承旨同爲看檢也。予曰。咸鏡監司狀啓。又以邑子之出見德相。至有拘囚論罪之擧。此亦可悶矣。志儉曰。不勝驚駭矣。予曰。北關固是用武之地。而近來馴致文弊者。前後評事之祛實沽譽之害耳。念祖曰。此亦敷文敎之事矣。
정조 5년 · 강
正言鄭在信陳疏討逆。請飭嶺南糶糴。賜批。
정조 5년 · 목
疏略曰。顧臣謭劣。言論風裁。尤何可論。左右思量。不敢爲承膺之計。察臣不稱之實。回授可堪之人。伏惟殿下政令擧措。無不合於天心。今日警告。何爲而若是。或者仁天之愛殿下。去而益篤。唯恐政令之或失於不言之中耶。殿下警惕之念。首以是遑遑汲汲。重言復言者。可謂知所先務矣。第伏念殿下。平日求助之心。或不如遇災之時也。雖以討逆一事言之。國榮德相之凶謀逆圖。當其綢繆和應之時。孰不知爲他日之禍。而或怵於威勢。急於阿附。擧世靡然。嚮非殿下割恩嚴斥。則今日國事。將不知稅駕於何所矣。至於湖獄事。實前古所未聞之事也。在獄諸囚。未知何以收殺。而誅戮竄配。俾有一分懲畏宜矣。煥億之指使情節。窮訊得情。在所不已。而徑先島配。失之太寬。伏願拔本塞源。俾無滋蔓之患焉。湖西一路。素稱士夫之鄕。而年來妖逆相望。殆無乾淨之地。惟彼居在一道。雖聲聞不通之類。擧皆驚惶畏怯。若不保朝夕云。必宜斬草除根。峻法嚴繩。然後使之各相勉戒。如舊安堵。恐合於側囿赤子之政矣。耽羅一島。便是要荒之外。年來凶逆餘孼。咸萃此島。便作逋盜之蔽。此輩之怨憾煽動。無所不至。至於向來事出矣。就其中酌量情犯之差歇者。移配他島。使島民咸知爲渠輩區處之意。今年穡事。八路皆不免歉歲也。至於嶺南諸般災害。振古所無。其懷保之方。專係於親民之官守。伏願殿下。申諭道臣與列邑守宰。以期其共濟民事。至於奸鄕猾胥。專事欺瞞。其賙賑之際。糶糴之間。舞弄尤甚。畢境公穀之逋縮。皆由於此。亦宜另飭道臣守令。嚴加束濕。俾有懲戢之效焉。批以。陳列根據。方欲體念。而其次湖獄事。爾言是矣。又其次湖西事。爾言亦好。當審處矣。又其次耽羅事。政若予意。令該府該曹。徒流案抄出。別單書入。以待判下。又其次嶺南事。亦令備局。申飭該道。爾其勿辭察職。
정조 5년 · 강
命李祖承推考安恕。
정조 5년 · 목
因 奎章閣抄啓文臣李祖承。連二次居不請推啓稟。敎以。魯莾不學之故。鈍劣非才之罪。惟其通鍊之策。無出勤之一字。今番叚。姑從他講員例。推考安徐。答通出給後。復如前頹惰。難免別樣警飭。此意竝以分付。
정조 5년 · 강
命罪人劉[世:I-PERSON]輝定配。
정조 5년 · 목
敎曰。捕廳罪人劉世輝。別無更問之端。定配。
정조 5년 · 강
行藥院入診于誠正閣。仍召見直提學沈念祖。提調鄭民始。副提調嚴璹。
정조 5년 · 목
民始曰。面癤之候若何。予曰。比昨差勝矣。命醫官吳道烱等診察。道烱曰。此是胃熱所祟。而明日則益有差勝之節矣。予曰。久廢梳洗。是甚可悶矣。民始曰。連黏初付之藥似好矣。予曰。都承旨已爲入來。禮房承旨先退也。民始曰。面癤之候更若何。予曰。今則刺痛愈甚矣。命道烱等診察。韓命禧曰。連付初付之藥似好矣。予曰。試用破濃之劑何如。民始曰。若用是劑。則必有害無益矣。予曰。俄者洪秉聖疏批。有令本館稟處之敎矣。大司成果卽見之乎。念祖曰。臣姑未見矣。民始曰。俄捧嶺南人蔘。則家蔘至爲太半。其所奸弊。有不可言。而實難進用於御劑矣。予曰。此是前監司所捧之蔘乎。民始曰。然矣。予謂承旨李在學曰。使行時搜驗。果能詳悉乎。在學曰。有難盡數搜驗。故或抽牲栍以閱矣。予曰。以痛禁奸弊事。大臣出擧條申飭。而終難禁斷矣。在學曰。至於金貨。最是輕寶。或貯衣帒之間。實難搜得矣。予曰。沿江把守之軍。若値嚴寒。則其爲耐苦之狀。思之矜悶矣。在學曰。近添厚料。故頗得支過矣。予曰。右承旨曾經評事。關北人心果何如。在學曰。以文業爲尙矣。予曰。親上事長之義。非不好也。而用武之地。全尙儒術。則是實爲弊之一端。雖於武士之中。亦豈昧親上事長之義乎。在學曰。聖敎至當矣。予曰。詳定後開市。果無弊端乎。在學曰。無弊矣。予曰。北道軍政何如。在學曰。親騎衛果爲精兵矣。予曰。義州軍兵亦何如。在學曰。李漢昌。以本道兵使來試灣府時。稱爲八道第一云矣。予曰。府尹亦設都試乎。在學曰。冬三朔則連爲練習矣。予曰。亦有夜操之事乎。在學曰。白馬山城。時或設行。而間不設城操操城則險峻眞守城處矣。
정조 5년 · 강
掌令洪秉聖上疏辭職。仍陳諸條。賜批。
정조 5년 · 목
疏略曰。伏以臣之情勢。世所共知。見職去就。今何可論。伏乞永拔淸擬。許置散地。伏惟殿下。當百度俱弊之時。慨然有丕變之旨。而奉承無人。乍行而旋輟。以此擧措。何治可望。夫以守成之世。必有一王之制度。故聖人以斗斛權衡。立制度於日用之間。而竊觀近日國中之衡斛。內外異用。闊狹輕重。惟意刁蹬。千僞歲滋。百奸日出。此誠天下之亂國也。伏願嚴立法章。勿撓浮言。行之半年。則可躋大同之世矣。有國之用。皆出於正稅。王政之行。莫先於均田。滕國丘甸之制。未宜令廢。而法久生弊。弊甚則當改也。經亂之後。亦嘗屢改。無事之際。必先講究。未有如近世之恝不在念也。狃安之習。怠於致力。當行之事。厭其開端。年訛歲謬。爲害轉深。宮結官田。軍屯勳畓。殊各異目。免稅折受之地。則所取極其狼戾。而宮房徒擁虛簿。屯田籍入之土。則所取甚於貉道。中間百巧。上下兩失。膏腴之壤。秋熟無稅。菰蒲之場。歲不給災。若不及時改量。則食土之民。殆不聊生。斷自淵衷。決意行之矣。一自選擧罷。而五經無硏覃之工。科目出。而百家有剽竊之習。至於我朝。丕闡奧旨。深懲宿陋。式年之講。兼七書之註釋。生員之試。辨九秩之訓義。然而學非師授。術異心得。甚至於號明經而不通寒暄之札。似此經工。不如無有。實關世道之變矣。竊瞯近日。開 奎章之閣。養彬蔚之材。獨彼八域之俊秀。姑未就作育耳。伏願一依西漢故事。各立敎授。分選生徒。俾各專力於經。暇日臨試。逐月考課。則士有資用之源。朝極全財之美矣。至於官人用人之際。以擇百工之能焉。近者固多需世之通才。異古聖之用賢。一得文學之望。則銓衡訟讞。無處不當。一通淸華之道。則甲兵錢穀。無事不諳。此豈其人之皆能。其才之必合而然哉。伏願殿下。益恢則哲之明。益愼而難之道。臣永念今日。浩歎中夜。元惡假息島中。巨奸漏誅牗下。以至海島之餘孼復肆。畿湖之頑。兆朕畢著。而仁天之警雷。乃發於此時。臣以是知聖德之欠闕。在於威斷之不早也。批以。第一件事。邦禁昔非不足。奈此奸民不率敎何哉。更令廟堂。從長稟處。第二件事。亦令該曹。論理覆奏。第三件事。事係通變。原疏令政院下本館回啓。附陳用人事。爾言是矣。當留念。末端事。亦當留念。爾其勿辭察職。
정조 5년 · 강
命禁御兩營新舊番交替。依例設行。將官射講試取。
정조 5년 · 목
因禁衛營交替單子。敎以。每每停止。亦甚不可。明日依例設行。此時城中。有難放砲。處所以慕華館設行可也。仍行私習。而將官射講。亦爲試取以聞。又因御營廳單子。敎以。依禁營單子判下擧行。而卿營則洗馬臺設行也。
정조 5년 · 강
命宣傳官講試記勿施。
정조 5년 · 목
因宣傳官試講單子。敎以。新叨之初。意謂修擧。許多宣傳官講陳。率皆無形。而觀此試記。非略則粗。可知其緩考。此後愓念擧行。此講記勿施。更於明日試講以聞。
정조 5년 · 강
命水原審覈。依初下敎按査。
정조 5년 · 목
敎曰。初則意謂或有端緖。水原審覈。姑勿爲之。先爲上來之意。才已下諭。而到今更招之後。別無端緖。依初下敎。還朝之路。仍行水原按査事。下諭于審覈使。
정조 5년 · 강
命關北罪囚。分輕重決處。
정조 5년 · 목
因咸鏡監司鄭元始狀啓。敎以。旣問大臣。且與畿湖稍異。卿其分輕重決處事。回諭。
정조 5년 · 강
命武藝別監李仁福。移送訓局嚴棍。
정조 5년 · 목
巡廳。以犯夜人武藝別監李仁福執捉啓稟。敎以。申飭之下。又復冒犯。萬萬無形。爲先移送訓局。待用刑以爲嚴棍懲勵之地。該番行首及掌務。令該廳爲先付過。待用刑亦當棍治。當該司謁。烏可無罪。況於近來。團束作隊。紀律至嚴。不可尋常處之。亦爲記過以置。
정조 5년 · 강
命罪人宋尙敏等發配。辛宅箕等酌放。宋煥程保授。
정조 5년 · 목
敎曰。罪人朴宗性金聖欽。今無更問之端。審覈使還朝後。當處分。出付地方官保授。以待結末。辛宅箕閔德顯。依前密旨酌放。前已受刑。不必加刑。以此知悉。崔潭嚴刑島配事。沈徽鎭保放事。竝依密旨。斯速擧行後復路。潭如前已受刑。仍前畵準次後發配。又敎曰。罪人延德潤。至以以此爲逆可矜之說。納招於按査之庭。而獨疏申卞之擧。謂效宋尙敏之事。奚特朝家之罪人。貽辱先正。孰甚於此。旣捧遲晩。咸曰可誅。而予則以爲。本猶自在。末不可先治。今則按査旣已究竟。姑先加刑發配。罪人高鎭海。首倡發通。主張伸卞。亦捧遲晩以置。而與德潤。各爲兩歧伸卞之首謀。則德潤姑不置法。鎭海宜無異焉。依德潤律酌決。旣付生議。且値冬節。前已受刑。仍前畵紙。通計準次後發配。又敎曰。保放罪人沈徽鎭。不赴萬義之會。猶與同情有間。分揀放送。朴宗性金聖欽。俱以所謂門徒。附麗綢繆。比崔潭輩。殆有浮焉。而刑配之外。無他當施之律。依崔潭例刑配。前已受刑。卽爲發配事。下諭審覈使處。罪人宋煥程。出給地方官保授。以待處分。
정조 5년 · 강
命元義孫徒流案爻周。
정조 5년 · 목
因慶尙監司趙時俊罪人元義孫物故狀啓。敎以。罪雖罔赦。身旣物故。徒流案爻周。
정조 5년 · 강
命罪人李禮輔絶島定配。李鴻祥遠地定配。李藎輔定配。
정조 5년 · 목
因慶尙監司趙時俊罪人李禮輔等査啓。敎以。査啓到已久矣。姑且置之者。欲令加刑得情。一以償死者之命。一以謝嶠南之民也。然又思之。堂疏條舛件。便是節節承款。至於官奴致斃。旣過辜限。又非手犯。則今若勒令置法。恐乖平允之義。罪人李禮輔。特從寬典。道內絶島勿限年定配。儒服驢背等各項罪目。亦多取服。而比禮輔。不無輕重。罪人李鴻祥道內遠地定配。觀於渠供。可知其隨從。然此而歇勘。何以懲後。罪人李藎輔。亦爲定配事回諭。
정조 5년 · 강
秋曹。以罪人劉世輝甲山府定配。押送啓。
정조 5년 · 강
行藥院入診于觀物軒。提調鄭民始。副提調嚴璹。
정조 5년 · 목
民始曰。夜間膈滯之症何如。予曰。凡節比昨一樣。而膈滯之症。終未快下。以是爲悶矣。予命醫官吳道烱入診。道烱診候伏曰。脈候左三部浮大之症。頗沈定。猶爲帶數。右三部甚調均。而間有氣鬱之症矣。予曰。膈滯之症。終不下。故時或上氣。厭進亦甚。似是氣滯之致矣。民始曰。聖敎至當矣。道烱曰。童便數鍾子。調淡薑汁。就寢時進服似好矣。予曰。然則童便昏後入之也。
정조 5년 · 강
命平昌前郡守洪樂舜。捧拱以聞。
정조 5년 · 목
因義禁府拿囚啓。有是命。
정조 5년 · 강
召見承旨李在學于誠正閣。仍行藥院入診。提調鄭民始。副提調嚴璹。
정조 5년 · 목
予曰。左右捕將及兵曹判書。果已開坐云耶。在學曰。兵判則方來闕外。而左右捕將姑未開坐云矣。予曰。莫重 廟內。有此無於前之變怪。法綱之解弛。已無可言。而人心之凶獰。罔有其極。寧不驚悚乎。民始曰。痰嗽諸節若何。予曰。最可悶者。膈痰熾盛。咳嗽不止矣。予命醫官吳道烱診候。道烱診候曰。左三部尙有浮數之氣。外氣似未夬解。今日更進一貼宜矣。予曰。然則更爲煎入也。予曰。今 太廟越墻之變。卿其聞知否。民始曰。臣亦聞知。而似是喪性之人矣。予曰。無論喪性與不喪性。其爲驚悚當如何。民始曰。萬萬驚駭矣。
정조 5년 · 강
召見前直閣金宇鎭于誠正閣。
정조 5년 · 목
予曰。領府事耳聾之症。近日則何如耶。宇鎭曰。終無顯效矣。予曰。予則近以面癤。數日辛苦。自今日浮高之症。雖得少差。完合姑未易。甚可悶也。而添以膈痰太盛。咳嗽不止。似是日候不調。外氣所感而然矣。宇鎭曰。近日時氣。寒煖不適。輪感大熾矣。予曰。今夜 宗廟墻垣踰入之變。豈不驚怪乎。宇鎭曰。不勝驚駭矣。予曰。莫重之地。有此踰越之變。驚怪之外。不覺悚然矣。第聞其委折。則踰墻之漢。不狂則病矣。言語胡亂。全沒倫脊。至稱以居住江南云。如非喪性之人。豈如是耶。宇鎭曰。論其罪犯。罔有紀極。而墻外巡邏之不能嚴飭。亦可推此而知之。予曰。誠然矣。墻外巡邏。該軍門若能申飭。則寧有是乎。
정조 5년 · 목
予曰。更鼓已下。尙未發巡者。事不成說。在前如此之時。捕將其果有變通之例乎。自備局考例以稟事分付。予曰。當下留門標信。右捕將待開門出去事。預爲分付。予曰。方物封裹時。親臨儀節。旣有定式。而俄令政院。俾卽考出矣。今果考來乎。鼎修曰。今方考閱矣。
정조 5년 · 강
領議政徐命善陳箚自列。賜批。
정조 5년 · 목
箚略曰。臣於日昨總戎使之備望也。不知李邦一之方在罪籍。昧然末擬矣。今因御將出望。始乃覺得。薦剡之際。不能審愼。致此做錯。所關非細。乞賜郵罰。批以。摠帥望之渾擬。不是異事。安庸深引。然於目下一事。別有爲廟堂慨然者。捕將重任。例不得晷刻曠暫曠。差代之間。亦有他大將兼察之法焉。至於今日。因新拜將臣之有故。未受符牌。則呼進。身獨不進。彷徨于闕門之外。已過半日。又及夜矣。以是之故。令牌命召。亦皆露置以待。而去就進退之際。廟堂迄不言可否。傳符發巡等事。該房該廳莫知何以擧行。輒請上裁。殊甚可悶。此必由籌卽未瑩。未卽馳告之致。在卿何有。卿須安心勿辭。卽起視事。仍命遣史官傳諭。
정조 5년 · 강
命吏曹參判金文淳原疏入之。
정조 5년 · 목
敎曰。二品以上疏章。踏啓字。則政院微稟事。旣有先朝受敎云。吏曹參判金文淳原疏入之。
정조 5년 · 강
命明日方物看品親臨停。
정조 5년 · 목
因政院方物看品處所啓稟。敎以。雖是年例應行之事。勢難强作。明日方物親臨看品殿座停。落點單勿施。以此都堂知悉。
정조 5년 · 강
命禁御兩營應立慶尙道軍兵停番。考例稟處。
정조 5년 · 목
禁衛營啓言。來壬寅正月當一番慶尙左道五哨軍。依例立番之意。監兵使處請知悉。敎以。今年本道許多軍兵之治裝裹糧。貽弊不些。停番未爲不可。就議都提調。仍又詳考前例稟處。又因御營廳正月二月兩朔應立軍兵立番知會啓稟。敎以。依禁營草記批旨擧行也。
정조 5년 · 목
因禁衛營諸將官射講單子。敎以。未知實故之如何。而在外懸頉。殆近十人。特敎開場。則設令前已受由。胡不促令來現。此他營門所無之事。此等之弊。亦由於大將循私之一端。不可每每曲恕。區別實有頉及過期限與否草記。卿則難免溺職之責。從重推考。
정조 5년 · 강
命沈有鎭敍用。
정조 5년 · 목
因政院有鎭方在罷散啓稟。敎以。敍用。
정조 5년 · 강
宗廟潛入人。命令捕將。合坐捧供。該將卒兵判嚴覈。
정조 5년 · 목
宗廟署啓言。去夜有殊常人跡。故執捉詰問。則自東墻頹圮處入來云。莫重至嚴之地。乘曉潛入。萬萬驚惶。請令攸司。依律勘處。敎以。此豈付刑曹之事也。卽令捕將合坐。當刻內捧草供入侍。常時不能申申嚴飭。有此無前之事。奚特卿等爲引咎之端。予實悚然不知爲諭也。此而尋常勘斷。來頭誠有難言之憂。當觀草供嚴處。而若能善爲把防。豈有是弊。東墻所管字內。果是何營乎。令兵曹査問草記。晝察夜巡。頻有特敎申飭。則各該營若能檢戢。亦豈有是弊。該將卒。令兵判闕外開坐。一倂拿致。嚴覈取招以聞。昨日當該捕校捕卒。一體令兵判拿致嚴覈以聞。
정조 5년 · 강
命御營廳哨官鄭龍河定配。軍卒等放送。三營門入直將官。捧現告草記。
정조 5년 · 목
兵曹啓言。　宗廟所管字內。乃是御營廳。故守直將卒。爲先拿致。使之直告。則哨官鄭龍河所告內。罷漏後。與軍士乍入軍幕矣。平明後。聞 宗廟入直部將之言。始知有踰越之變云。軍士尹遠萬等所告內。更更巡察。罷漏後。與哨官入接軍堡幕。今此踰墻之變。不勝驚心云矣。左捕廳軍官申圭。右捕廳軍官朴垕春等問目內。渠等連爲守直於 宗廟大門外。罷漏後例爲撤巡。故果爲還家。雖罷漏前。渠等元無墻巡警之例。踰墻外一節。實未覺察云。軍士吳福三等所告內。渠等元無墻外巡邏之規。故踰墻之變。果未覺察云矣。守直將卒之稱以罷漏後不爲巡更。校卒之稱以罷漏後依例撤巡。極爲無嚴。而爲先取招以入。東墻外座更坊民。不可不査問。令攸司請竝嚴覈取招。敎以。字內旣是御營廳所管。而又接東營墻垣。尤與閑曠處把守自別。此而不能把防。則他處之疏虞。不言可知。況守直將卒。若知一分嚴畏之心。豈可不知更把防。事係莫重。不可尋常處之。該哨官事當重勘。而係是藏刑之時。移送該府定配。軍卒則必是鄕軍。於渠何誅。竝放送。捕廳校卒。例以只把大門納招。厥漢踰入。又在罷漏後。以此以彼。宜有參恕之道。分揀放送。三營入直將官。自年前定式。使之時時輪回。限天明點閱巡哨。則近來此法。設令遵行。名存實無。不難知也。三營入直堂上將官。及該巡出巡當次將官。一竝拿致捧招。捧現告草記。御將從當別樣處分。而各該營大將。難免常時不能檢飭之失。推考。卿若無時擲奸。豈有此等之弊也。卿亦從重推考。因此有提飭者。本兵重任。非朝除暮改之職也。卿之叨拜。才踰數朔。而各項宿衛事務。尙多昧昧。則向筵已有圖缷之意。觀於大僚筵奏。尤可知矣。若此則本兵坐席。將無暖時。寧有是也。一自宿衛撤罷之後。闕中凡事。責在本兵。本兵之臣。倘看續明義錄。則豈是取便之時也。令政院。兵判諸凡辭章辭單。無得捧入事。方有傳敎。卿亦知悉。無論今年明年。罪遞之前。毋敢圖遞也。
정조 5년 · 강
罷御營大將李昌運職。
정조 5년 · 목
敎曰。常時若能十分戢察。豈有此無前驚駭之擧乎。無論厥漢之有情無情。關係莫重。豈容歇勘。況且墻無把防。致此攔入。該鋪將官。先施定配之律。則該營主將。烏可無罪。御營大將李昌運罷職不敍。出代間。訓將兼佩兼領。使之着意摠理。仍卽牌招。傳授命召聽傳敎。該房知悉。
정조 5년 · 강
以李敬懋爲左捕將。口傳也。
정조 5년 · 강
改差左捕將李敬懋。
정조 5년 · 목
備邊司啓言。李敬懋新除捕將後。若因拘忌。不得入闕。則事當關由本司。而直通政院。事極駭然。禁衛大將李敬懋重推。所帶捕將請改差。允之。
정조 5년 · 강
命右捕將李昌漢。兼察左捕將。
정조 5년 · 목
政院啓言。左捕將李敬懋改差矣。兼察何以爲之。敎以。他邊大將兼察。
정조 5년 · 강
命軍士房承旨推考。
정조 5년 · 목
敎曰。不當稟之事。有此煩稟。軍士房承旨推考。
정조 5년 · 강
命奴石奉等。移定配所。
정조 5년 · 목
因禁府刑曹。濟州三邑定配罪人別單。敎以。禁府則皆是極逆應坐。別無區別之人。而刑曹發配中。多有同罪疊配者。奴石奉金德麟奴一才寺奴世命士善碩童奴丁男卜男善玉奴十月金孫景完等。竝令該曹。移定配所後草記。
정조 5년 · 강
刑曹。以石奉等定配押送啓。
정조 5년 · 목
該曹啓言。石奉古今島。金德麟智島。奴一才蛇島。碩童黑山島。寺奴世命巨濟府。士善南海縣。丁男鹿島。卜男楸子島。善玉黑山島。十月金薪智島。孫景完金甲島。竝移定配所押送之意。分付于該道道臣。
정조 5년 · 강
三明日 景慕宮展拜傳敎。命置之。
정조 5년 · 강
命進御蔘蘇飮。本方中人蔘代入沙蔘。加杏仁一錢。日再煎入。榻敎也。
정조 5년 · 목
予曰。今日膈痰尤盛。且有頭疼。酬接甚難。故朝者藥院求對時。不得召見。誠可鬱也。鼎修曰。不勝焦灼矣。
정조 5년 · 강
領議政徐命善陳箚自引。賜批。
정조 5년 · 목
箚略曰。臣昨上短箚。自訟做錯之失。而將任去就。事面緊重。而半日彷徨。臣不能聞知。符牌傳授。體段嚴急。而侵夜遲滯。臣不能覺察。臣之不事事至此。尙可諉之於捕將之生疏。備卽之迷闇。而不思所以自處乎。乞降威命。批以。昨日事。捕將之不卽關由也。備卽之不卽馳告也。何有於卿。卿其安心勿辭。卽赴都堂。仍命遣史官傳諭。
정조 5년 · 강
吏曹參判金文淳疏陳蔡濟恭贜犯。仍辭職。賜批。
정조 5년 · 목
疏略曰。臣於月前。獲蒙收敍。天官新除。又此俯臨。豈不欲仰體鎭安之意。而嫉惡之性。消爍不得。果於懲討之疏。尾陳蔡濟恭事矣。今其對章出。而國體臣分。更無餘地。噫。渠之言曰。十萬兩鬼錄之債。自辨盡報。若爾。則營各庫之貿木。何爲而堇廾尺捧留。換錢。何爲而十餘年許貸乎。渠若不從各庫中幻弄。而割出於祿捧餘資。以何錢充十三萬兩流來舊債。以何錢買畿湖庄土乎。然此在渠猶薄物細故。第臣有所慨恨者。臣之一疏。出於尊國體嚴臣分之意。而今也反是。臺閣緣臣而貽辱。朝廷緣臣而見凌。此實臣之罪也。尙何顏面。復廁朝端。乞削臣職。批以。疏辭徒覺支離。卿其勿辭行公。
정조 5년 · 강
修撰姜彝正上疏陳勉。賜批。
정조 5년 · 목
疏略曰。伏惟聖上臨御以來。嚴恭寅畏。對越上天。而迺者不時之雷。發於收藏之節。何也。體乾之德。有間於不睹不聞之中歟。同寅之謀。未盡於論道之地歟。賢否混而用舍乖方歟。好惡僻而刑賞失當歟。銓選不恭公而人材多淹歟。貪饕成風而民生益困歟。掌財賦者。惟謹出納之際。而不知損益之義歟。居臺閣者。未盡紏繩之責。而或事傾軋之習歟。廉耻壞而四維不張歟。綱紀弛而百隸怠慢歟。凡此數者。若有其一。則皆足以召災而致異矣。伏願殿下。深加省察。益勉自修。批以。言甚切要。當體察矣。
정조 5년 · 강
禮曹判書兪彥鎬。以母病疏辭本兼諸任。賜批。
정조 5년 · 목
批以。無異漫任。卿其勿辭。俟母病少間。上來行公。
정조 5년 · 강
命考覈承旨望筒還給。
정조 5년 · 목
因望筒。敎以。除本閣仕進藥院仕進封裹進去承旨及生疏承旨。則何必入望受點爲哉。徒勞酬應。此望筒還給。無故承旨。卽爲擧行。曾有申飭。雖一字半畵。若有現誤於郊館査對或御覽時。爾等難免重勘。知悉。
정조 5년 · 강
命八道分等狀啓。通錄一册入啓。
정조 5년 · 목
因慶尙監司趙時俊災實分等狀啓。敎以。嶺南分等狀啓。令廟堂以草記稟處。欲知稍實幾邑。尤甚幾邑。此後八道分等狀啓齊到後。竝與覆奏擧條或草記及許施傳敎或批答。自本司通錄一册入啓。以爲便覽之地。定式施行。
정조 5년 · 목
備邊司啓言。慶尙監司趙時俊分等狀啓。有稟處之命矣。卽見狀辭。則陜川等二十七邑。置之尤甚。慶州等十八邑。置之之次。聞慶等二十六邑。置之稍實。仍以爲該曹所俵災外。二萬六百五十二結零。特許加給。賙賑穀物。本道私賑備荒帖價等見今留在。有不足之慮。備局軍作皮牟二萬石。特爲劃給。便宜均排。還錄用餘。陜川三面高靈兩面一百十四結九十九負零。特許永頉。推奴徵債。限明秋防塞。京外徒流。姑勿定送於設賑邑事。令廟堂稟旨分付爲請。分等依施。結災依此劃給。軍作皮牟依請劃給。用餘還錄。依所請施行。推奴徵債。徒流勿配。亦依施。空名帖限三千張下送。請以爲補賑。允之。
정조 5년 · 강
飭御營前大將李昌運迷昧之事。
정조 5년 · 목
因御營廳停操單子。敎以。此等閑漫公事。政院何以捧入乎。撤別巡之營門。何必行外禦之政而講詰戎之謨乎。三營之中。本營事尤甚駭然。該大將卽擢扷拔之人。事事迷昧。大不如所料。此等報效之事。亦不能悉心檢飭。與他營無異。何也。以此意令前大將知之。
정조 5년 · 강
命撤巡後。不發巡人査出。指名以奏。
정조 5년 · 목
敎曰。御極以後。無論事之若大若小。初無不斟量之令焉。卽予一副當規模。以別巡事言之。伊時下敎。曲念渠輩之弊。罷鼓以前。有元巡之故。只於天明以前。使之時或發巡而退。又聞之。渠輩不堪其苦云云。又令日或一次。間日或一次。不出巡將官。必於撤巡後行巡之意。筵敎又不是啻丁寧矣。旣察弊瘼。兼防疏虞。予意蓋欲兩行不悖。則在渠輩。有甚艱苦之端。違逆受敎。節節至此。此等處不欲一味含垢。亦是予一副當規模。各營大將。果以元文跡洗草爲難。則伊時傳敎定式以後。首先壞法。及撤巡後。不發巡人。一一査出。以待待後日次對時。指名以奏。此或爲收之桑楡之一端。該房知悉。
정조 5년 · 강
命各營中軍。差除無或因循。
정조 5년 · 목
因禁衛營中軍李漢泰改差啓請。允之。敎以。近來各營視務。如越人之視秦瘠。所謂中軍。卽主將之亞。而疲癃者仍帶。而不念癏曠之弊。差除復後未現。而不思變通之方。若此而許多軍兵之疾苦弊端。孰主張是。孰諗察是。雖曰在京亞將絶罕云。而在外已經已通之人。亦自不少。此後無或如前因循也。
정조 5년 · 강
命御營禁營軍兵上番姑停。
정조 5년 · 목
御營廳啓言。本廳來壬寅正二月當慶尙道軍兵徵番事。就議都提調金尙喆處。則以爲。從前災歲。有兩營鄕軍停番之例。限明秋姑停。恐合事宜。令廟堂稟旨擧行云矣。敎以。本道廳屬軍兵上番一款。限明秋姑停。此乃除嶺民一分弊端。以此意卽刻知委該道監兵使處。俾無令前治裝之弊。擧行形止。使之狀聞。替代之節。亦依都相議。議于廟堂。從長草記稟處也。○禁衛營啓言。軍兵停番事。就議都提調鄭弘淳。則以爲。依下敎姑停徵番爲宜云矣。敎以。依御營批旨施行。
정조 5년 · 강
命鄕軍上番與否。論理稟處。
정조 5년 · 목
備邊司啓言。禁御兩營鄕軍停番草記。替代之節。議于廟堂稟處之命矣。與訓鍊大將具善復。禁衛大將李敬懋面議。而將臣之議不同。姑俟後日次對。請稟處。敎以。近有微疴。晦日賓對。勢難如期設行矣。他道軍卒之上番與否。必須前期停當。然後可無窘速之患。明日各以所見條列。卿又斟量可否論理。從長稟處也。
정조 5년 · 강
命禁營出巡一二牌將竝放送。
정조 5년 · 목
兵曹啓言。禁衛營出巡當次將官拿致取招。則一牌將李觀海所告內。渠之字內。自興仁門至典醫監洞。故罷漏後撤巡而歸。再昨夜之變。果未及察云。二牌將張漢起。三牌將韓夢碩。四牌將李英泰。五牌將成文鳳。六牌將宋昌胤。七牌將韓世芳等所告內。罷漏後撤巡而歸云矣。一牌將李觀海再招。則以爲踰墻之變。在於撤巡之後。則實非渠所知云矣。旣有捧招之命。先爲取招以入。敎以。別巡傳敎。旣命爻周。各營所在文書。當次第收取洗草。至於元巡。亦當次第革罷。此則不無如何之嫌。姑此泯嘿矣。所謂堂上將官輩。劓睡爲事。擁衾偃息。彼疲殘之牌將何論。況二牌以下。尤無係關。與一牌牌將竝放送。
정조 5년 · 강
命進御蔘蘇飮一貼。依前方煎入。榻敎也。
정조 5년 · 목
因藥房請對。敎以。方在臥內。酬接甚妨。卿等退去。
정조 5년 · 목
予曰。拜表以初一日爲之乎。別兼春秋林錫喆曰。然矣。予曰。發程隔日。此時入直。必有掣礙之端。卽爲出去。明日更爲登筵也。
정조 5년 · 강
命兵曹參議尹冕東。特賜鹿皮。閤門親受。
정조 5년 · 목
敎曰。宣旨求言。凡今幾日。無論三司百執事及儒士庶民。上而袞躬闕遺。中而官邪師得失。下而民生疾苦。訖無一人出位言事者。豈其故無所以然哉。下民至愚。亦甚知至靈。予必有訑訑拒入之意。存諸心中故耳。否則奈之何寂寥至此也。稍俟有頃。擬欲申求直言。而此際見兵曹參議尹冕東應旨疏本。執藝之說。亹亹可聽。某條某條之施行當否。予方冒感呻囈。未及仔細點檢。疏批待病少間宣示。而諱言莫如近日。則此等之人。先施褒嘉之擧。實合來言之政。參議尹冕東特賜大鹿皮一領。閤門親受。此後宰疏之凡有應旨。設有些少違格。政院切勿壅閼。措語捧入事。該房知悉。
정조 5년 · 목
因禁衛營停操單子。敎以。別巡撤巡之時。習操合操。非所可論。如欲爲之。卿其獨往擧行。
정조 5년 · 강
命禁御兩營停番軍。依訓將議施行。
정조 5년 · 목
備邊司啓言。停番軍替代事。訓將具善復以爲。停番之規。元非永除其番。不過差退其朔。以他道當次軍相換進番。實合便宜云。禁將李敬懋以爲。退番雖有前例。進番有關後弊。兩將臣意見。終未歸一。故以入侍稟處之意草記矣。更爲往復於兩將臣會議。則訓將徧考御營廳謄錄。得一可據之例矣。禁御兩營嶺南軍兵停番代。以他道當次軍兵換番。恐似得當。敎以。早知禁將梗生之論如許。豈有更爲草記之命也。奚特御營一次前例爲然。今欲溯考。指不勝摟。有關後弊之說。太欠鍊達。卽此一事。蓋知宿將之勝於新帥也。依訓將議施行。明秋以後。上番軍計次輪徵之際。或有相左疊來之弊。此則各營着念擧行事。預爲申飭。
정조 5년 · 강
命禁衛營停番軍草記還給。禁將李敬懋退去。
정조 5년 · 목
因御營廳嶺南軍停番代。以全羅道軍兵替代草記。敎以。本廳草記。何時入啓。禁營草記。尙無消息。該營入直將官之醉睡不發巡。如今冬夜。無或怪也。大將則時未入夜。豈或醉酒而不卽草記乎。令政院。以此分付該營。○禁衛營啓言。嶺南上番軍停番代。以黃海道軍兵。先推移立番之意。請知委。敎以。先推移三字。前所未聞。推移推移。諺有云云。奏御文字。豈用此等無例句語。此草記還給。大抵朝家。畀卿一營之司命焉。凡係軍務。固當隨處殫竭。以鍊達二字爲報效之端可也。卿乃不此之爲。明義錄以後。創出別巡意義。何等深嚴。則卿不檢飭。任自廢却。何也。鄕軍停番。師律去就。莅任幾年。曾不考閱已例。發此范昧之說何也。奚特二事爲然。龍虎別將。許久行公。而不知旗色之如何。都監中軍。許久行公。而亦不知巾製之如何。詢問之下。輒稱不知。伊時承宣。至請問備。而批旨以更觀前頭爲敎矣。卿之不能慥慥於公事。而事事泛忽如此。又欲觀前頭。姑不示警。此後少加惕念。無至重究。又啓言。徵番草記。伏承還給之命。萬萬惶懍。走伏闕外待罪。敎以。才有匪怒之敎。輒來闕門之外。將臣進止。事面不輕而重。況於夜漏旣分之後。無端來待。獨不念聽聞之駭惑。卿則卽爲退去。
정조 5년 · 강
命水原按覈。一番推覈。
정조 5년 · 목
因審覈使還到水原按覈事狀啓。敎以。與湖西有異。一番推覈後。爾則先爲上來。
정조 5년 · 강
配御營哨官鄭龍河于長興府。
정조 5년 · 목
義禁府啓言。御營哨官鄭龍河。長興府定配。請押送。允之。
정조 5년 · 강
命藥房提調。明日入侍。
정조 5년 · 목
因藥院請對。敎以。今日亦難酬應。明日入侍。
정조 5년 · 강
命今朔中下旬講義。來月上旬前。召見講員論難。
정조 5년 · 목
因 奎章閣朝問安啓辭。敎以。諸症比昨。似有分減。而膈懣頭眩。大體一樣。近來醫人。亦效朝士鶻突之習。惟以彌縫姑息爲事。自日前癤處下藥。誤試不當用之劑。曠日延拖。外氣因以闖入。得外氣以後。所謂命藥。亦甚太無力。自昨日却醫。用自得之方。起寢就寢之時。服童便一器。食後服橘餠茶半鍾。晝服重蒸水澆飯。夜飮蘇薑木麥茶。喉響稍息。神氣差健。夜雖不能穩眠。朝氣頗有向勝之機矣。久未接引。是甚爲悵。講義期日在今日。而顧此病勢。難望抖擻。然虞獵不可失信。況課程之擧乎。今朔中旬下旬講義。當於來月上旬前。述而以上篇名一大文。召見講員。抽栍論難。然則足爲講義之代。依此知委宜矣。
정조 5년 · 강
命藥院下掌務官。無得以新差人充定。
정조 5년 · 목
敎曰。設置藥院。將欲調和御藥也。近來醫官輩。擧行。節節無狀。雖以目下事言之。欲煎麥茶。艱覓蘇葉。則零星一掬之葉入之。仍以謂此外更無所儲。此古所未聞之事。無蘇葉之藥院。焉用爲哉。無論事實之如此如彼。藥院之不成說。難以勝道。加之不識東西之類。不億其麗。而布在藥院。冒蔑差備命令。皆是此輩所作俑。堂上則有都提調之故。雖不施警。今日入直上下番醫官。新差下掌務官。各別嚴處。此後下掌務官。無特敎前。無得以新差人充定。
정조 5년 · 강
施判書金孝大隱卒之典。
정조 5년 · 목
敎曰。慶恩舊宅。近甚零替。官至卿大夫者。只有重臣父子。而重臣今已長逝。殊切惻傷。凡於軫念顧恤之際。錫脊賚便蓄蕃。曾所仰覩於 先朝矣。卒判書金孝大家。元致賻外。加數題給後草記。
정조 5년 · 강
命全羅左水使姜五成。益加惕念。
정조 5년 · 목
全羅左水使姜五成。以呂島萬戶金漢杓到任遲滯。待用刑決棍馳啓。敎以。此雖細事。卿能致察。殊可嘉也。此後此等事。益加惕念事回諭。
정조 5년 · 강
命金海前府使尹得毅定配。營將擅行之擧嚴飭。
정조 5년 · 목
慶尙監司趙時俊。以金海府使尹得毅罷黜馳啓。敎以。觀此狀啓。紀綱所在。此路若不嚴防。後弊何可勝言。前後申飭。又非一再。則尤焉敢乃爾。此故犯之故犯。如渠處地。固當圖報爲意之不暇。而初何憒憒。末何悻悻。觀於此一事。知敬云云。益知其外題之外題。玆事登聞之後。決難尋常處之。前府使尹得毅。卽其地定配。以懲日後。此輩近欲稍稍生心乎。此亦嚴隄防之一端。道臣請勘措語。太涉宛轉。該監司推考。本府素稱弊局。且當災荒。勿論文武。令該曹口傳各別擇差。待下批當日辭朝。又敎曰。更又思之。尹得毅事。極爲無嚴。朝家之設置營將。團束法意。至爲嚴密。設有時急拿命。交代後被拿。自是不易之典。則今此得毅之身佩營將印符。不有軍律。不有邦憲。恣意投印。不曾留難。此前所未聞之事。尋常守令之投印。　先朝令式。昭在金吾。而至於營將投印。揆以律文。合施棄城之律矣。罪至一律。尙無難犯。是豈非蔑國法之甚者乎。大抵近來所謂列閫主帥。惟以諛悅守宰。爲能事妙方。以是之故。雖以金海事言之。監司則狀啓。而兵使則無一字登聞。此等兵使。何異邊將。所當嚴處。而特以本道年事告歉。迎送有弊。姑且參酌。該兵使爲先緘辭。從重推考。此後營將之無論實兼。復有擅行之擧。以棄城律論可也。以犯軍律律論可也。自備局措辭。嚴飭八道兩都營閫居留之臣。俾各申諭。莫犯重辟。
정조 5년 · 강
以許任爲金海府使。洪檢爲廣州府尹。任。口傳也。檢。備薦也。
정조 5년 · 강
配尹得毅于金海府。
정조 5년 · 목
義禁府啓言。金海前府使尹得毅。金海府卽其地定配。請押送。允之。
정조 5년 · 강
領議政徐命善箚陳病狀。仍請變通淸廟獻官。賜批。
정조 5년 · 목
批以。獻官。令該曹劃卽變通。卿其安心勿辭。益加善攝。仍命遣史官傳諭。
정조 5년 · 강
命未下直守令邊將。皆令明日辭朝。
정조 5년 · 강
命直閣金載瓚代。檢校望單修入。
정조 5년 · 목
奎章閣。以直閣金載瓚遞差代。檢校望單修整以入啓。允之。敎以。銓望已代已入。況閣職事體。奚比銓任。此後檢校望及薦望。準此擧行。
정조 5년 · 목
政院啓言。　奎章閣直提學沈念祖本職許遞後。所當卽付軍職。而該曹尙不擧行。兵曹入直堂上請推考。允之。敎以。昨日以此欲爲下敎。而姑欲觀之。訖此置之矣。安往而今始請推乎。該房承旨爾也。坐直下位爾也。爾則推考。雖以本閣言之。初不提飭該曹。使卽登時付銜。而終日經宵。置之相忘之科。以至推考之請。而又未免讓諸政院。本閣事亦涉未安矣。
정조 5년 · 목
義禁府。以東所衛將金光運。部將金潤國。西所衛將沈★(土+省)。部將鄭宅潤。南所衛將卞至健。部將吳允國。北所衛將尹光宇。部將尹相等拿囚啓。敎以。今日捧供以聞。又啓言。金光運等問目內。泛稱遲晩。情狀痛駭。金光運沈★(土+省)卞至健鄭宅潤等。所當請刑。而曾經都摠經歷及宣傳官。除刑推。尹光宇金潤國吳允國尹相等。請刑推得情。敎以。昨因報更巡審事。適以提問。査問之後。以自今新番三日不報更。固知其移御後移報之致。乃試令拿問矣。供辭果如所料。右人等分揀放送。此後依例報更於協陽門差備事。令兵曹申飭。今年七月。當該衛將部將。所當指名捧現告勘處。而各司還接。出朝報。差備門還設。別無文跡。姑爲參酌。
정조 5년 · 목
請對也。○弘淳曰。大祭在近。聖候尙未復常。此時親享。實非節宣之方。令大臣替行宜矣。予曰。所患今臻差復。日寒不甚大段。旣下躬行之命。何可因一時之恙。遽爲中止乎。弘淳曰。亟從臣等之請。予曰。今年則四時 祭享。一不行禮者。揆以情理。極涉欠缺。且近來或經誓戒。或過肄儀。屢次停止。亦乖事宜。今番則予病旣臻差減。日候不至嚴寒。何可遽然命停耶。民始曰。亟許大臣之請宜矣。予曰。先大王聖孝出天。四時將事。必以躬行。無或闕焉。乙酉以後。或有攝行之事。而一歲一番。雖在倦勤之歲。終無闕焉。予旣年未衰老。病不妨務。則豈可公然停止耶。弘淳曰。　先大王休烈。殿下安得以跂及乎。予曰。卿言誠是矣。予於 先大王。豈敢追聖德之萬一。而惟予體事之道。惟切憧憧矣。民始曰。臣聞吳道炯言。則頭疼膈滯之候。實非一時致之患。徹曉將祼。必有添損。臣等之慮。實無更言矣。予曰。予之所患。出於膈滯之故。而每致勞攘。則必有差減之節。故日昨果試觀暢消滯之行矣。論以日序。則且有三寒四溫之候。逮當將事之夜。似有紓寒之道矣。今番若不躬祼於 太廟。則 景慕宮酌獻禮。亦不得親行。其在情私。亦豈不愴缺乎。大抵敬享 宗廟。固是古帝王重禮之道。而年未衰耗之前。惟當竭力奔走。是爲第一件事矣。弘淳曰。首醫方待閤外。入診宜矣。予曰。此是一時膈滯之症。何足以診察乎。民始曰。伏願益加善攝。予曰。尙衣提調今此入來。予有可言者矣。日昨受誓戒時。着其舊製絳紗袍。則幅樣甚窄。以至更着之境。推此以觀。予亦不知其體樣之如是廣闊矣。今此絳袍冕服。趁玆祭享。必爲改造。然後可以將事。卿其預先造成。必須稱制可也。今予所患。亦出於更衣時失宜而然矣。民始曰。尺樣命下。然後可以裁成矣。予曰。當有下敎矣。弘淳曰。玉體如是豐健。臣不勝欽歎矣。予曰。　先朝甲辰年所御衣服。今予試着。合稱其制。是甚旣異且感矣。弘淳曰。此亦稀貴之事矣。予曰。卿之畵像。恰似其貌。時或開覽。可得如對卿儀矣。弘淳曰。臣待罪藥院。多速罪過。每切惶悚矣。予曰。卿言過矣。閱月在直。以致勞苦。實無以俯答卿等矣。至於吳道炯。亦云太勞。而尤無酬勞之道。是甚爲難矣。弘淳曰。此是職分。有何酬賞之典耶。民始曰。擧動前連以此劑。可以進御乎。予曰。藥劑當否。問于首醫。以爲煎入也。民始曰。首醫亦未得診察聖候。故姑未知藥劑當否。卽命入診後進藥似好矣。予曰。然則醫官召入也。吳道炯徐命緯進伏。入診訖奏曰。左三部似虛。右三部乍浮數矣。予曰。擧動前連服此藥爲宜乎。道炯曰。加進二貼好矣。予曰。加用此劑。以致消散太過。則此亦難矣。道炯曰。蘇葉五分減入宜矣。予曰。蛔氣易發。以用當劑則似好矣。道炯曰。加入烏梅。則可以制蛔矣。弘淳曰。　太廟將祼之禮。益加商量。以爲下敎。予曰。當自量處之矣。予曰。作隊船事。卿其得聞而果何如耶。弘淳曰。船弊之多弊。出自江民之自作矣。大抵各邑之捧稅。自有厚薄之不同。準斛之邑。船皆爭赴。薄捧之縣。人皆厭避。故稅運極難。果有作隊之設矣。行之未久。故監司洪樂仁狀請仍罷矣。予曰。漕船若復設置。則民情果何如。弘淳曰。若言其弊。則江民之杜絶生涯。實無可言矣。予曰。其弊也。第一江民。第二松政。各邑亦有其弊矣。漕船之爲數。將至二十九隻。而若許造成。則船材得於何處乎。似聞近來欲造船隻。則該道本無松本。輒移劃於嶺南云。旣無船材。而何以造船乎。弘淳曰。聖敎然矣。予曰。若設漕船。則江上將至無船之境。而轉輸之路。必致斷塞。今以私穀之難輸者。雖或作錢而來。豈至成實乎。且聞江船。比前大減云。是何故耶。民始曰。近來松政甚艱。以致造船之無多。故果如是云矣。予曰。嶺南旣設漕倉。今於湖西。又設漕船。則其爲江民之弊。當如何哉。民始曰。嶺南則設置漕船。果有大效矣。予曰。漕復米亦有弊源矣。日昨所下傳敎。自備局卽爲發關。而各邑之受賂船漢。每至十餘石云。言其數則不甚大段。而究其弊則實無可言。言其卑瑣。爲官長者。豈非羞耻之甚乎。弘淳曰。其曰受賂。貽羞於朝廷。甚不細矣。予曰。退至三四年。亦無此等事矣。弘淳曰。江民輩初無船隻之備。而輒以空手圖得稅穀。辦賣其穀。求買退船。故原數不足。初無可論。而致敗之多。實由於是。情狀痛駭矣。予曰。吏民之如是作奸。實難痛禁矣。傳敎中亦備此說。而自明年爲始。若有官吏誅求之弊。則當施重律。決不饒貸矣。弘淳曰。在昔漕船創設之初。別擇富實人。以爲載送。故果無爲弊矣。今則擧皆圖囑以載。那免奸弊之如是乎。予曰。漕船若復加設。則江民之爲弊。實無可言矣。予曰。李命勳何以不參肄儀乎。兼春秋金載瓚曰。事甚怪駭矣。承旨金宇鎭曰。日昨兵曹草記中。擧動時軍兵磨鍊。題下批旨。而禁軍名數。初無批下之事。何以爲之乎。予曰。草記中。以禁軍二番加書頒布。
정조 5년 · 목
予曰。吏批開政乎。有防曰。姑未開政矣。予曰。開政命下已移時。而尙未擧行。何故也。有防曰。吏判方陳疏云矣。予曰。以何事而陳疏云耶。有防曰。以洪守榮金龍柱調用承傳。不得奉行云矣。予曰。旣以承候爲言。則所重攸在。而銓長之終始固執。不卽擧行。誠莫曉其意也。有防曰。吏判之爭執。臣則以爲無怪矣。予曰。金尙集何不肅拜乎。有防曰。疏批不下。故不得出肅云矣。予曰。再昨日前刑曹參判疏批書下時。同爲書下。使之頒布。則今此未下批云爾者。必是伊時政院做錯矣。
정조 5년 · 강
左參贊金鍾秀疏辭典文之銜。賜批。
정조 5년 · 목
疏略曰。寶鑑跋文。事體至重。臣豈不知期日甚急。而臣身之轉動無路。乞汰臣典文之銜。批以。莫重文字。其可因卿不出。不得進呈乎。卿勿復辭。斯速行公。
정조 5년 · 강
領議政徐命善陳箚請寢 太廟親享之命。仍請享官變通。賜批。
정조 5년 · 목
箚略曰。聖候方在靜攝中。且天氣旋寒。勞動玉體。徹曉將事。已乖節宣之方。乞寢親享之命。享官之任。特許變通。批以。禴嘗替祼。雖因事會之不得不然。情禮欠缺。容有其旣。惟玆冬享躬將。寔由可已不已。俄於診筵。備說無餘。卿須諒之諒之。愼節悶慮萬萬。卿其安心勿辭。便意將攝。仍命遣史官傳諭。
정조 5년 · 강
玉堂聯箚請寢 太室親享之命。賜批。應敎朴天行。校理鄭淵淳。副校理徐有成。修撰權以綱。副修撰洪文泳。
정조 5년 · 목
聯箚略曰。　太室薦祼。禮莫大焉。而第伏聞玉候方在靜攝中。勞動聖體。達夜將事。實有妨於愼疾之方。乞寢成命。批以。一時表氣。已獲快差。爾等勿以爲慮。
정조 5년 · 강
禮曹參判金尙集疏辭新資。賜例批。
정조 5년 · 강
命參奉洪守榮主簿調用。
정조 5년 · 목
敎曰。都政日已有下敎。而銓曹之訖未擧行。似由窠乏。今適有當窠。承候事重。參奉洪守榮。今日政主簿調用。而府院君家承傳人。亦於後日政。次第卽爲調用事。申飭銓曹。
정조 5년 · 강
吏曹判書李衍祥上疏辭職。
정조 5년 · 목
疏略曰。臣伏承傳敎下者。有洪守榮陞六。今日政擧行事命下矣。伏念承候與否。不在於品之高下。至若趙明喆之已除。趙安鎭之將擬。視諸洪金兩人。大有間焉。故成命旣降。末由奉行。乞削臣職。
정조 5년 · 강
遞承旨李世奭。重推吏曹判書李衍祥。
정조 5년 · 목
因吏曹判書李衍祥上疏。敎曰。此不關於隄防。隄防之嚴。莫急於定人志。如是然後。匪類無覬覦之望矣。成命之下。焉容乃爾。且況夏間傳敎淳複丁寧。亶出於慰 慈意。則吏判之較絜於四家家堂從之際者。太涉多事。此等上疏。何可循例捧入。捧入承旨遞差。吏曹判書李衍祥從重推考。夜漏向開闌。政望使之斯速修整入啓。
정조 5년 · 강
命親享時奠幣瓚爵官。承旨閣臣中改塡。
정조 5년 · 목
敎曰。今番親享時。奠幣瓚爵官堂上執禮。一則未經吏議。一則資淺之人。該曹塡差。未免苟艱。勿論承旨閣臣。當品人中。以誓戒參班者改塡事分付。
정조 5년 · 강
命校正堂上蔡濟恭。大提學金鍾秀上來與否知入。
정조 5년 · 목
敎曰。此胡事體。此胡國綱。惟此寶鑑纂次之擧。何等莫重莫大。而校正堂上及大提學。皆在近畿。無意入城。前後飭敎。只歸紙上之空言。寧有如許分義。其中重臣。向來遭罹。便屬先天。訖今深引。反有悻悻之嫌。孰謂此重臣。後公先私至此之甚也。又若一重臣之無他情勢。衆所共知。設有難捨之私懇。咫尺之地。來往何妨。然猶不出。太無所據。校正堂上蔡濟恭。大提學金鍾秀上來與否。令政院知入。仍又各別催促。
정조 5년 · 강
命前大司成閔鍾顯仍任。
정조 5년 · 목
因大司成望筒。敎以。徑遞可惜。前大司成仍任。此望筒勿施。
정조 5년 · 강
命吏曹參判望筒置之。
정조 5년 · 목
因望筒。敎以。無可點之人。此望筒姑置之。
정조 5년 · 목
敎曰。承旨有闕代。今日政差出。以誓戒參班人擬入。又敎曰。此何事體。望筒連爲催促。○以李鼎揆爲修撰。李聖圭爲刑曹參判。趙命喆爲 長陵參奉。初任也。金尙集爲承旨。
정조 5년 · 강
命時任閣臣。如或遇拿推。先捧遞差傳旨。待開坐捧供。
정조 5년 · 목
敎曰。日昨因直閣金載瓚。以吏郞禁推事。伊日欲爲定式而未果矣。凡拿推人之文而侍從以上。武而宣摠以上。勿爲請刑。旣自 先朝。有受敎定式。閣臣體貌。視彼不啻自別。此後閣臣無論時原任。若有置對之擧。該府措語。勿請刑。官雖堂下。亦勿項鎖事。義禁府知悉。載之受敎。因是而又有思得者。故事。玉堂官禁推。則毋得拿囚。但於開坐時納供。仍又出處依幕矣。中間因二三玉堂之未捧供。而擅離待命所。此法廢却。旣廢之法。到今決不可還復。至若閣臣。則予所優待。敢倣 列朝禮接集賢學士之盛事。有稽之例。烏可不施。自今閣臣之時帶閣職者。如以閣事或兼管他司事遇拿推。政院先捧閣職遞差傳旨。待啓下始捧拿推承傳。而該房勿爲拿囚。待開坐日捧供。捧供後出送待命所。一依古例事分付。惟今之敎。不欲使戴冠坐椅之人。遽置犴狴縲絏也。然此係特恩。界限不可不存。又如原任閣臣。與時任差殊。不當用此例。亦令知悉。
정조 5년 · 강
命右副承旨。持諸執事擧案入侍。
정조 5년 · 강
命副校理李宗燮敍用。
정조 5년 · 목
政院。以宗燮方在罷散啓稟。敎以。敍用。
정조 5년 · 목
敎曰。禮曹參判疏批。與前刑曹參判疏批。一紙書下。同時頒布。而今聞尙未下批。必是政院之做錯。當該承旨從重推考。
정조 5년 · 강
命副司果李命勳拿問。
정조 5년 · 목
吏曹啓言。今此 宗廟冬享大祭時執尊。以副司果李命勳塡差矣。不參肄儀。事未前聞。本曹請推外無他罰。何以爲之。敎以。此亦紀綱所在。且聞該郞所奏。不但有巧避之罪而已。令該府拿問定罪。
정조 5년 · 강
罷吏曹判書李衍祥職。
정조 5년 · 목
敎曰。赴政政官罷職。
정조 5년 · 강
宗廟冬享大祭香祝。命親押。
정조 5년 · 목
因香室受押單子。敎以。出宮時。當親押矣。
정조 5년 · 강
御誠正閣。行抄啓文臣製述。試官。李徽之鄭民始徐浩修沈念祖鄭志儉。
정조 5년 · 목
徽之曰。伏聞聖候。以微感欠和云。特寢享事親行之命。念祖等曰。徹宵將事。實不勝憂慮之至。予曰。卿等所陳固好矣。而春秋大享。俱不親行。情禮缺然。況且所愼已差復。一時徹夜。何妨之有。仍命民始進前。以運甓爲五言四韻題。投轄爲七言四韻題。予曰。日寒如此。應試人皆出司謁房製進之意分付。原任閣臣金宇鎭。亦爲同往司謁房製進之意分付。予還內。少頃還御。命考試。予曰。二天試券。句作贍敏。文華穎拔。誠奇作矣。徽之曰。然矣。盡考後書等。二天卽鄭東後。三天洪仁浩試券也。予曰。此兩人。才誠奇矣。○因計劃榜目。敎以。連三次居首。則例有應施之賞典。而雖以文武專經講及文臣二八月製述。武臣試射言之。三次之間。若有別賞典。則居首次數勿論。自其後更計三次。今亦倣此例。三次居首賞典。勿捧傳旨。更自後朔。計次論賞。
정조 5년 · 목
因奎章閣問安啓辭。敎以。近年本閣事。如打回回國公事。莫知頭緖。惜其建閣未幾。壞了至此。雖以目下一事言之。均是檢校。均是別兼。則胡爲而直閣以檢校省記。待敎以別兼省記乎。大抵閣臣。徒欲優禮而已。夷考處事。到底空蔑。萬萬慨歎。猶是歇後語也。
정조 5년 · 강
命典牲提調差出之例考入。
정조 5년 · 목
政院啓言。　冬享大祭犧牲看品。明當擧行。而典牲提調。當令該曹差出。而吏曹判書李衍祥罷職。參判參議未差。銓曹無以擧行。何以爲之。敎以。考例擧行。又啓言。典牲提調差出。無可考擧行之例。何以爲之。敎以。豈無可據之例乎。如無可據之例。自上其可親自排擬乎。此等事如是煩稟。孰謂該房之稍諳院事乎。堂當該承旨從重推考。政官差出。然後可以口傳或開政擧行。此例卽刻考入。
정조 5년 · 강
召見承旨金尙集于觀物軒。
정조 5년 · 목
予曰。都憲之箚救吏判。誠怪訝矣。洪守榮金龍柱兩人。特欲調用。非爲渠也。亦非爲渠家也。　慈殿　慈宮本家至親中。着帽帶承候者無人。予於 慈殿 慈宮。若有一半分仰慰之道。當無所不用其極。況此調用之命。無關於隄防。專爲承候之地。則吏判之謂以至親之近出。終不擧行。至於此陳疏。則有大不然者。予之處分。烏可已也。都憲不諒予意。忙急陳箚。殆若義理者然。實所未曉也。然而臺言旣如此。予今特爲允從。吏判仍授前職。
정조 5년 · 강
領府事金尙喆陳箚請寢 太廟親享之命。賜批。
정조 5년 · 목
箚略曰。伏聞聖候方在調攝中。　太廟親享之擧。實非聖人愼疾之義。乞寢親享之命。批以。比聞卿聰聽不如前。憂慮政切。際此諗卿箚本。首尾三百有餘字。辭理條暢。明知卿筆力中出來。卿之元氣尙旺。據此益驗。竊爲之欣幸。冬享躬祼之擧。諒非可已。矧今徵微疴夬蘇。觸冒無難。或者遣官替行。來朝朔躬享。亦將攝事。情禮虧缺。爲如何哉。然卿請至此。若於行祀時入小次等節。擬欲觀勢如儀爲之。卿須勿以爲慮。至如未簉誓班。豈必過加辭巽。更望安意愼攝。仍命遣史官傳諭。
정조 5년 · 강
領敦寧李溵陳箚請從 太廟冬享攝行之請。賜批。
정조 5년 · 목
箚略曰。伏以 太廟親享。期日已迫。而聖候方在靜攝。又況日候猝寒。徹夜將事。實非愼疾之方。昨日藥院求對。相臣玉堂之陳箚。未蒙兪允。臣非不知藹然聖孝。雖以勉許爲難。而顧今保護節宣之毋愆。宜無所不用其極。伏乞亟從攝行之請。批以。廟宮四時之享。今年一未躬行。又豈可命攝。昨今兩大臣箚批。此意悉已及之。幸望勿以爲慮也。仍命遣史官傳諭。
정조 5년 · 강
命銓堂罷職之命爻周。
정조 5년 · 목
敎曰。旣有筵敎。昨日銓堂罷職之命爻周。
정조 5년 · 목
敎曰。宣仁門留門。吏判卽令入來。使之當刻內開政擧行。以李在學爲承旨。金龍柱爲 永禧殿參奉。初任也。
정조 5년 · 강
宗廟冬享。命遣大臣攝行。
정조 5년 · 목
敎曰。目下似有掣肘之端。此時將事。反涉欠誠。明日 冬享大祭。遣大臣攝行。而展拜仍行。省牲省器後還宮。該房知悉。
정조 5년 · 강
永寧殿冬享。命以攝行之意。祝文中添入。
정조 5년 · 목
敎曰。　永寧殿祭物。已皆捧上云。旣捧之後。不可還下。　祝文亦已啓下。以攝行之意。　祝文中添入。獻官以單獻。依 太廟朔望俗節例塡差。已參肄儀人中塡差事分付。
정조 5년 · 목
予曰。昨日銓堂之必欲固執者。豈不乖當乎。昨夕下敎。非予欲費聲氣而然也。以不當之事。終始爭執。豈不卽當之卽當乎。有防曰。聖敎如此。無仰達之事矣。
정조 5년 · 강
召見閣臣承旨于誠正閣。直提學沈念祖鄭志儉。承旨李在學趙時偉。
정조 5년 · 목
予曰。　冬享則 永寧殿不行 享祀乎。在學曰。然矣。予曰。講義不可不趁早頒示。御製條問。當爲製下。試官條問。亦卽爲構出也。志儉曰。殿座及動駕時。直閣待敎。以侍從參班。而今番。則檢校直閣待敎。與實官有異。何以爲之。予曰。依前以侍臣班進參也。念祖曰。然則檢校參班之時。乘內廏馬一節。何以爲之乎。予曰。依時任例爲之也。念祖曰。本閣考功時。檢校無參坐之事。而今則旣與時任無間。何以爲之。予曰。自今以後。一體參坐也。念祖曰。禮數節次。用時任爲之乎。予曰。此則相議參酌磨鍊也。予曰。　太廟守僕等待令。守僕朴昌彥等立堦下。予曰。　宗廟祭享時。俗節大享。各有器數。詳爲奏達也。昌彥等曰。大享則籩豆各爲十二。而朔望時則二豆二籩矣。予曰。今番擬親行。故祭物皆以親行例磨鍊矣。雖不得躬將。然 永寧殿。以朔望例設行告由祭。實爲允當。抑有旁照之例乎。昌彥等曰。乙未九月朔祭。有兼行 永寧殿之事。其他古例。未及知之矣。予曰。此可爲旁照之例也。祭物如用朔望例。則封進祭物。不可不還退。事近屑越。以大享例擧行。而單獻告由也。予曰。俄下嶺伯處有旨。眞諺翻謄。宣布坊曲。而此後凡係憂民下敎。則亦繼此曉諭事。卽爲分付。予曰。李禮輔按覈之際。不拘顏私。各別嚴査之意。亦爲一體分付。
정조 5년 · 강
命講員在外人。與居首人。同畵同等。付第二名。
정조 5년 · 목
敎曰。當次講講員在外人。有講義追對之擧。而栍與居首人同畵同等。則事當比較。而更思。閱月之後比較。似涉如何。當付第二名。內閣知悉。製亦準此。
정조 5년 · 강
諭慶尙監司李文源[趙時俊:I-PERSON]。
정조 5년 · 목
敎曰。觀此有旨祗受狀聞。慰諭之行。知已發矣。沿路災實及民情緩急。何不先卽馳啓。紓宵旰之憂乎。卿以所聞較所見。所見或不差爽於所聞。而歲垂晏矣。民間能無遑汲之狀乎。自朝家若不別施惠澤。彼尤甚邑被災民人。難免捐瘠流離之患。卿於行到郡邑。必須召集父老。曲譬申諭。兼問疾苦之所欲言者。卿又無或咨且。事係民隱。靡小靡大。皆卽登聞。以副南顧之念事回諭。
정조 5년 · 강
命明日動駕。留陣節次除之。
정조 5년 · 목
敎曰。明日動駕。不過暫時往來。留陣節次除之。斥候伏兵。則原節目中付標。
정조 5년 · 강
命經宿翌日。閣內闕內有無事馳聞。城外狀啓。城內草記。
정조 5년 · 목
敎曰。近日動駕。閣臣守宮。必於原任中大臣點下。意在尊事體焉。若値經宿。翌日以閣內闕內有無事。馳聞動駕所。而城外則狀啓。城內則草記事。定式。
정조 5년 · 목
具翼善冠袞龍袍。乘輿出協陽門。降輿乘輦。內局提調鄭民始曰。湯劑今日亦爲煎入似好。故敢達。予曰。冒感已解。故昨日湯劑。亦不進御。停止也。予曰。李判府事入侍。判府事李徽之進前。予曰。摘奸何以爲之乎。徽之曰。欲以檢書官爲之。而何以爲之。予曰。城外則備邊郞。而闕內則兵曹郞廳。已有前例。依此擧行也。至 宗廟大門外降輦。乘輿由東門降輿。入齋室。改具冕服。詣板位。行拜禮訖。詣 廟內。奉審後。仍詣祭器位。省滌濯訖。予曰。奉安 寶册當奉審。禮戶判及本署提調入侍。禮曹判書徐浩修。戶曹判書鄭民始。提調韓光會進伏。命 廟司直長尹永基等。奉 寶册出展。予曰。無頉乎。永基曰。然矣。命還奉。仍詣 永寧殿板位。行拜禮訖。仍詣 殿內奉審後。詣祭器位。省滌濯訖。命禮戶判及本署提調入侍。命永基等。出奉 玉印。永基奉出。予曰。無頉乎。永基曰。然矣。由東門還詣齋室。改具遠遊冠絳紗袍。詣省牲位。省牲訖。還入齋室。改具翼善冠袞龍袍。乘輿至 望廟樓前路。命　廟司入侍。守僕亦待令。予曰。以內下標信。傳于挾輦將。　廟司與守僕竝入之。　廟司令鄭彥昇進前。予曰。雖非親享。各別虔誠爲之。自獻官以下。撤俎後退去事分付。予曰。祭物陳設時。守僕等擧行乎。彥昇曰。與守僕同爲陳設矣。予曰。衛軍凡幾人乎。彥昇曰。一　殿爲十五人矣。予曰。衛軍亦入於神門內耶。彥昇曰。至磚石上而退送矣。予曰。　夏享時祭物。似或致傷。何以爲之乎。彥昇曰。餕餘。守僕等皆爲分食矣。予曰。守僕只三十人而已。則餕餘何以盡爲處置乎。彥昇曰。如或致傷者。精潔處埋之矣。予曰。右承旨進去。樂工摘奸以來。予曰。擬欲親享。而勢有不得焉者。以至攝行。則事面尤爲重大。各別虔誠行事之意。使注書傳諭于獻官也。詣大門外降輿。乘輦至敦寧府前路。予曰。挾輦將事。極爲駭然。作門內雜人攔入。而至於內侍所騎馬。亦有攔入之事。當該槍劍將。待用棍時嚴棍汰去事。分付于訓將。當該中官。令該府拿處。入敦化門至協陽門外降輦。乘輿由協陽門還內。
정조 5년 · 강
命進御加減香蘇散。自今日停止。駕敎也。
정조 5년 · 강
召見承旨趙時偉。直提學鄭志儉于觀物軒。
정조 5년 · 목
予曰。今日 享祀。非但目下有掣肘之端。重違大臣之聯奏。雖使攝行。情禮之缺然。無可言。每當攝行之日。則不敢就寢。必坐待撤 祀後。始就寢。故今日召見承宣矣。予曰。廳注書入之。注書李祖承進伏。予曰。宣傳官一員入侍。宣傳官閔百履進伏。予命祖承曰。汝與宣傳官。詣 宗廟。諸執事樂工。一一摘奸。仍往獻官所。以勿以攝行爲言。將事之際。樂章節次。一依親享時。虔誠將事之意傳諭。祭罷後 廟庭修掃等節。終獻官與 廟司眼同。盡爲精潔修掃後罷歸之意。亦一體傳諭。
정조 5년 · 강
召見開城留守鄭昌順于誠正閣。
정조 5년 · 목
辭陞也。○予曰。松都自來重地。而近年以來。則百弊俱生。如不大加矯革。則似難收拾。卿其下往。懋哉懋哉。如有可變通可釐正之事。悉心爲之。無負朝家付畀之意也。昌順曰。敢不竭力以報萬一。
정조 5년 · 목
予曰。摛文院月講。以講義條問。則其功似不下於親臨進講矣。有防曰。聖敎至當矣。予曰。近來則抄啓文臣之講義與製述。比初頭頗有將就之漸。至於朴宗正李祖承之近日講義。亦多有可觀處。若不間斷而連行。則畢竟功效可期。豈不美事耶。
정조 5년 · 강
召見兵曹參判鄭昌聖于誠正閣。